The Independence: Digvijay Singh attacks Kejriwal and Prashant Kishore\nସବୁବେଳେ ବିବାଦୀୟ ବକ୍ତବ୍ୟ ଦେଇ ଚର୍ଚାରେ ରହି ଆସିଥିବା କଂଗ୍ରେସର ବରିଷ୍ଠ ନେତା ଦିଗବିଜୟ ସିଂହଙ୍କ ଫେସବୁକ ପୋଷ୍ଟକୁ ନେଇ ପୁଣି ଥରେ ଚର୍ଚାରେ ଅଛନ୍ତି ।\nଏଥର ତାଙ୍କର ପୋଷ୍ଟରେ କିଛି ଲୋକଙ୍କ ଫଟୋ ଶେୟାର କରି ସେମାନଙ୍କୁ ଆରଏସଏସର ବି ଟିମ ବୋଲି କହିଛନ୍ତି ।\nସବୁଠାରୁ ଆଶ୍ଚର୍ଯ୍ୟର କଥା ହେଲା ଯେଉଁ ନେତା ମାନଙ୍କୁ ସେ ଆରଏସଏସର ବି ଟିମ ବୋଲି ଘୋଷଣା କରିଛନ୍ତି ସେମାନଙ୍କ ମଧ୍ୟରେ ନିର୍ବାଚନୀ ରଣନୀତିକାର ପ୍ରଶାନ୍ତ କିଶୋର, ଅରବିନ୍ଦ କେଜରିୱାଲ, ମନୀଷ ଶିଶୋଦିଆ ଭଳି ଲୋକଙ୍କ ଫଟୋ ରହିଛି ।\nସମସ୍ତେ ଭଲ ଭାବେ ଜାଣନ୍ତି ଯେ ଅରବିନ୍ଦ କେଜରିୱାଲ ଭଳି ନେତା ମାନଙ୍କର ରାଜନୀତିର ଆଧାର ହିଁ ଆରଏସଏସର ବିରୋଧ । ତଥାପି ଦିଗବିଜୟ ସିଂହ ସେମାନଙ୍କୁ ଆରଏସଏସର ବି ଟିମ ବୋଲି କହିଛନ୍ତି ।\nଏହା ବାଦ ଏଥିରେ ରାହୁଲ ଓ ସୋନିଆଙ୍କୁ କୋର୍ଟରେ ବାରମ୍ବାର ହଇରାଣରେ ପକାଉଥିବା ଡ. ସୁବ୍ରମଣିୟନ ସ୍ବାମୀ, କୋଇଲା ଦୁର୍ନୀତି ଭଳି ଦୁର୍ନୀତିକୁ ଲୋକ ଲୋଚନକୁ ଆଣିଥିବା ପୂର୍ବତନ ସିଏଜି ବିନୋଦ ରାୟ, କଂଗ୍ରେସର ଦୁର୍ନୀତି ଓ ଭ୍ରଷ୍ଟାଚାର ବିରୋଧରେ ଜନ ଆନ୍ଦୋଳନ କରିଥିବା ବିଶିଷ୍ଟ ସମାଜସେବୀ ଅନ୍ନା ହଜାରେ, ଯୋଗ ଗୁରୁ ବାବା ରାମଦେବ, ପୂର୍ବତନ ଆଇପିଏସ କିରଣ ବେଦୀ ତଥା ଶ୍ରୀଶ୍ରୀ ରବିଶଙ୍କରଙ୍କ ଫଟୋ ମଧ୍ୟ ରହିଛି ।\nଏମାନଙ୍କର ଫଟୋ ଶେୟାର କରି ସେ ଲେଖିଛନ୍ତି ଯେ 'ଦେଶରେ ଯେଉଁ ପ୍ରକାର ସ୍ଥିତି ଉତ୍ପନ୍ନ ହୋଇଛି ସେଥି ପାଇଁ ଏହି ଗ୍ୟାଙ୍ଗ ଦାୟୀ । ଇତିହାସ ଏହି ଲୋକ ମାନଙ୍କୁ କେବେ କ୍ଷମା ଦେବ ନାହିଁ ।'\nଦିଗବିଜୟ ସିଂହଙ୍କ ଏହି ପୋଷ୍ଟକୁ ନେଇ ଏବେ ଚର୍ଚା ଜୋରସୋରରେ ଆରମ୍ଭ ହୋଇଛି ।\nସେ ଏପରି ପୋଷ୍ଟ କାହିଁକି କରିଛନ୍ତି ?\nସୁବ୍ରମଣ୍ୟନ ସ୍ବାମୀ, ରାମଦେବ, ଅନ୍ନା ହଜାରେଙ୍କ ପରି ଲୋକଙ୍କ ବିରୁଦ୍ଧରେ ଲେଖିବା ତ ବୁଝା ପଡୁଛି ସେ କେଜରିୱାଲ, ସିସୋଦିଆ ଓ ପ୍ରଶାନ୍ତ କିଶୋରଙ୍କୁ ଆରଏସଏସର ବି ଟିମ ତଥା ଦେଶର ସ୍ଥିତି ପାଇଁ କାହିଁକି ଦାୟୀ ବୋଲି କହୁ୍ଛନ୍ତି ?\nଏବେ ନିକଟରେ ପ୍ରଶାନ୍ତ କିଶୋର କଂଗ୍ରେସ ଦଳ ଓ ରାହୁଲ ଗାନ୍ଧୀଙ୍କ ସମ୍ପର୍କରେ ଏକ ବଡ ବକ୍ତବ୍ୟ ଦେଇଥିଲେ ।\nସେ କହିଥିଲେ ଯେ କେହି ଭ୍ରମରେ ରହିବା ଉଚିତ ନୁହେଁ ମୋଦୀ କ୍ଷମତାରୁ ହଟି ଯିବେ । ବିଜେପି ଦଶକ- ଦଶକ ଯାଏ କ୍ଷମତାର କେନ୍ଦ୍ରରେ ରହିବ । ରାହୁଲ ଗାନ୍ଧୀ ଯେପରି ଭାବୁଛନ୍ତି ସେପରି ହେବ ନାହିଁ। ଯେ ପର୍ଯ୍ୟନ୍ତ ଆପଣ ମୋଦିଙ୍କ ଶକ୍ତି ବିଷୟରେ ଅନୁମାନ କରି ପାରୁ ନାହାନ୍ତି ସେ ଯାଏ ଆପଣ ତାଙ୍କର କାଉଂଟର କରି ପାରିବେ ନାହିଁ ।\nରାଜନୈତିକ ସମୀକ୍ଷକ ମାନଙ୍କ କହିବା ଅନୁସାରେ ନିର୍ବାଚନ ରଣନୀତିକାର\nପ୍ରଶାନ୍ତ କିଶୋରଙ୍କ ଏହି ବକ୍ତବ୍ୟ ଫଳରେ କଂଗ୍ରେସ ତଥା ରାହୁଲ ଗାନ୍ଧୀଙ୍କର ଭାବମୂର୍ତି ଉପରେ ପ୍ରଭାବ ପକାଇଛି । ରାହୁଲ ଗାନ୍ଧୀ ରାଜନୈତିକ ଭାବେ ଅତ୍ୟନ୍ତ ଅପରିପକ୍ବ ତାହାର ବାର୍ତା ପ୍ରଶାନ୍ତଙ୍କ ବକ୍ତବ୍ୟ ଜରିଆରେ ଯାଇଛି ।\nବୋଧ ହୁଏ ସେଇଥି ପାଇଁ ରାଗ କ୍ରୋଧ ସୁଝାଇବା ପାଇଁ ଦିଗବିଜୟ ସିଂହ ପ୍ରଶାନ୍ତ କିଶୋରଙ୍କୁ ଟାର୍ଗେଟ କରି ତାଙ୍କୁ ଆରଏସଏସର ବି ଟିମ ବୋଲି କହିବା ସହ ତାଙ୍କୁ ଦେଶର ସ୍ଥିତି ପାଇଁ ଦାୟୀ କରିଛନ୍ତି ।\nକେଜରିୱାଲ ଓ ସିସୋଦିଆଙ୍କ ପାର୍ଟୀ ଓ କଂଗ୍ରେସ ପାର୍ଟୀର ନୀତି ପ୍ରାୟ ସମାନ । ଉଭୟଙ୍କର ନୀତି ହେଲା ହିନ୍ଦୁଙ୍କ ସ୍ବାର୍ଥ ବିରୋଧରେ ଯିବା ଓ ସଂଖ୍ୟାଲଘୁ ତୁଷ୍ଟିକରଣ । ଦିନ ଥିଲା ଏହି ନେତା ମାନେ ମୋଦିଙ୍କୁ ହରାଇବା ପାଇଁ ଗୋଟିଏ ମଂଚରେ ଆସୁଥିଲେ । ହେଲେ ବର୍ତମାନ ସମୟ ବଦଳିଛି । ଏବେ ଗୋଟିଏ ଭୋଟ ବ୍ୟାଙ୍କ ଉପରେ କଂଗ୍ରେସ ଓ ଆପ ଦଳର ନଜର ଥିବାରୁ ଦିଗବିଜୟ ସିଂହ କେଜରିୱାଲଙ୍କୁ ମଧ୍ୟ ଟାର୍ଗେଟ କରିଛନ୍ତି, କେଜରିୱାଲକୁ ଆରଏସଏସର ବି ଟିମ ବୋଲି କହିଛନ୍ତି ।\nକେଜରିୱାଲ ମଧ୍ୟ ରାଜନୀତିର କଚ୍ଚା ଖେଳାଳୀ ନୁହନ୍ତି । ଆଗାମୀ ଦିନରେ ସେ ସୁଧ ମୂଳ ସହ ଦିଗବିଜୟ ଓ ରାହୁଲ ଗାନ୍ଧୀଙ୍କୁ ଏହାର ଜବାବ ନିଶ୍ଚିତ ଦେବେ । ତେବେ ମୋଟ ଉପରେ ସଂଖ୍ୟାଲଘୁ ଭୋଟ ବ୍ୟାଙ୍କ ହାସଲ କରିବା ପାଇଁ ଏଭଳି ବାକ ଯୁଦ୍ଧ ଆଗାମୀ ଦିନରେ ନିଶ୍ଚିତ ଭାବେ ବଢିବ ଏଥିରେ ସନ୍ଦେହ ନାହିଁ।
